हिमालय अपनी सफेद चादरों, सदानीरा नदियों और देवदार के सघन जंगलों में खुद को प्रकट करता है। गंगा अपने दूर-दूर तक फैले कछारों में अपना अस्तित्व जताया करती है। यमुना चंबल और बेतवा के पानी को अपने अंक में समेटे लहराती हुई अपना गान प्रस्तुत करती है। चंबल कभी अपने घड़ियालों में तो अपने पठारी किनारों में खुद को जताती हुई चलती है। पक्षी गाते हैं। जुगनू अपनी रोशनी से रात के अंधेरों का काटने की कोशिश करते हैं। तितलियां अपने सुरमई और सुनहरे रंगों में खुद को अभिव्यक्त कर देती हैं। पलकों की तरह झपकते उनके पंखों पर बिखरे वे रंग उनकी कहानी कहते हैं। मधुमक्खियां अपने को शहद में प्रकट करती हैं।